Birthe Skaarup (DF), 2000-11-21:
Dansk Folkeparti er af den mening, at det i videst muligt omfang bør sikres, at borgerne får medicinpræparaterne til de lavest mulige priser.
Derfor stemte vi med enkelte ændringsforslag også for lovforslaget i foråret, hvorefter intet lægemiddel kunne få generelt tilskud, såfremt apoteksindkøbsprisen lå over en nærmere defineret gennemsnitspris på det pågældende lægemiddel i Nord- og Mellemeuropa.
Et andet element af forslaget var - og det bliver jeg nødt til at nævne - at disse lægemidler skulle indgå i det tilskudssystem, som blev indført med finansloven for 1999, og som Dansk Folkeparti var stærk modstander af.
Da lovforslaget i sin tid blev behandlet, advarede vi samtidig om, at det var en rigtig dårlig idé, at forslagene på apotekerområdet kom etapevis.
Det havde været mere hensigtsmæssigt med en samlet gennemarbejdet politik på hele området, som derefter skulle have været vedtaget på én gang.
Den pågældende lov har ikke været i kraft i mere end 3 uger, og den har mildest talt været fyldt med problemer, for den har jo ikke kunnet tvinge priserne ned.
Det har gjort, at rigtig mange mennesker virkelig er kommet i klemme, for det er jo de nye tilskudsregler, som Dansk Folkeparti hele tiden har været modstander af, som har ramt visse patientgrupper, bl.a. de kronisk syge og de ældre, og det er efter min vurdering den eneste grund til miseren.
Vi ved udmærket, at man tillige havde forventet, at såfremt der blev skåret ned i de offentlige tilskud, ville medicinalfirmaerne pr. automatik sænke priserne, men det skete bare ikke.
At det eventuelt vil ske over tid, at priserne bevæger sig nedad, kan patienterne naturligvis ikke vente på, og derfor skal reglerne og tilskuddet suspenderes indtil den 25. juni 2001, samtidig med at der indføres loft over priserne på de tilskudsberettigede lægemidler.
Det er positivt, at der, mens suspensionen er i kraft, samtidig foregår et udvalgsarbejde mellem Lægemiddelindustriforeningen, Danmarks Apotekerforening og Den Almindelige Danske Lægeforening, og jeg kan nu forstå,
at også Parallelimportørforeningen og Amtsrådsforeningen samt andre forbrugere vil komme med i det udvalgsarbejde. Nu har Dansk Folkeparti jo ikke været indbudt til disse forhandlinger, men der er én ting, vi er nervøse for, og det er vores vurdering, at der er et sted, hvor kæden hopper af, og det er i § 2, nr. 4, stk. 4, 5 og 6. Vi kan se her, at priserne låses fast, altså at man faktisk lovgiver priserne ned.
På den baggrund mener Dansk Folkeparti, at det er og må blive en svær opgave for alle parter, der deltager i udvalgsarbejdet.
Vi synes ikke, det er konstruktivt, det er alt i alt et utrolig indviklet forslag, og det er efter vores vurdering også erhvervsfjendsk over for eksempelvis lægemiddelindustrien.
Vi skal huske på, at det er en industri, der eksporterer rigtig meget for Danmark, giver
rigtig mange penge til forskning og har mange ansatte, og selv om man tilbyder industrien at deltage i dette udvalgsarbejde, kan det ikke nytte noget, at man på forhånd har bestemt, hvorledes tingene skal udvikle sig. Alt afhængig af hvordan udvalgsarbejdet udvikler sig, vil vi forbeholde os ret til at komme med et ændringsforslag eller et betænkningsbidrag.
Men der skal ikke herske nogen tvivl om, at for vort vedkommende ønsker vi, at patienterne, brugerne, i videst muligt omfang sikres, at de får medicin til de lavest mulige priser.